stanford-oval/wikipedia huggingface dataset:
The Menagerie
הפקה

התסריט של "The Menagerie" נכתב על ידי ג'ין רודנברי, יוצר של התוכנית, שגם כתב את "The Cage". התסריט לשני החלקים של הפרק הזה באורך 64 עמודים בלבד, קצר יותר מתסריטים לכמה פרקים בודדים. אורכו של חלק I הוא 43 עמודים, בעוד חלק II נמשך על פני 21 עמודים בלבד.
צילומים חדשים התקיימו לצורך סיפור המסגרת "The Cage". משום שהשחקן ג'פרי האנטר לא היה זמין לחזור ולגלם את תפקידו של קפטן כריסטופר פייק, שחקן כפיל, שון קני, שיחק את פייק הפצוע – בסצנות החדשות – בעוד שהאנטר גילם את פייק בקטעי הפלאשבק מתוך "The Cage", וצוין בכתוביות בהתאם (כמו גם יתר שחקני "The Cage").
עוד בסצנות החדשות: מלאכי ת'רון (שהעניק את קולו לשומר ב-"The Cage" המקורי) מגלם את דמותו של קומודור חוזה מנדז, בעוד ג'ולי פאריש משחקת את עוזרתו האישית מיס פייפר. מאחר שת'רון שיחק ב-"The Menagerie", קולו של השומר דובב מחדש על ידי שחקן אחר, ויק פרין (עבודתו של פרין תחליף בעתיד את זה של ת'רון בגרסות המחודשות ה"אוריגינליות" של "The Cage" אשר יפורטו מאוחר יותר). בקדימון של חלק II נעשה שימוש בקולו המקורי של ת'רון בדמות השומר.
את סיפור המסגרת ביים מארק דניאלס. מכיוון שאת רוב החומר המופיע בחלק I הוא ביים – הוא מופיע בקרדיטים כבמאי חלק זה. במאי "The Cage" רוברט באטלר מופיע בקרדיטים כבמאי חלק II, מאחר שרוב החומר המופיע בחלק זה הוא מהפיילוט המקורי, שהוא ביים.
בסצנה המתרחשת על ריגל VII, וינה למעשה משחקת נערה-שפחה הצבועה באיפור ירוק שרוקדת בשביל קפטן פייק. במהלך הפרה-פרודקשן נעשו בדיקות לאיפור (תוך שימוש במייג'ל בארט כממלאת-מקום), והם שלחו את החומר המצולם לפיתוח ולהדפסה, וכאשר הפילם חזר – היה הבדל קטן. אנשי המעבדה היו בטוחים שנפלה טעות בתהליך הצביעה, וחשבו שעליהם לפצות על כך. בפעם הראשונה שזה קרה, הם צילמו מחדש את הפילם עם צבע ירוק כהה יותר, ושלחו אותו שוב להדפסה. דבר דומה קרה הפעם, אך בסופו של דבר המעבדה קיבלה הנחיה שלא לבצע שום שינויים או תיקונים בצבע.
קטעים מנגטיב המאסטר של "The Cage" נערכו אל תוך נגטיב המאסטר של "The Menagerie". לפרק "The Cage" היה קיים עותק אחד ויחיד, ב-16 מ"מ, שחור-לבן, בבעלותו של ג'ין רודנברי. בשנת 1987, קטעי הנגטיב אשר הוסרו מ-"The Cage", שלא נעשה בהם שימוש ב-"The Menagerie", נמצאו במעבדת סרטים בלוס אנג'לס, והוחזרו אל אולפני סרטי פרמאונט.
מאסטרינג מחדש לאחר 40 שנה

שני פרקים אלו עברו תהליך של מאסטרינג מחדש בשנת 2006, כאשר חלק I שודר בתאריך ה-25 בנובמבר 2006, וחלק II שודר ב-2 בדצמבר 2006, כחלק משידורי "מסע בין כוכבים: הסדרה המקורית" המחודשת. שבוע לפני חלק I הוקרן הפרק "Space Seed", ושבוע לאחר חלק II הוקרן הפרק "The Corbomite Maneuver". פרט לביצוע עבודת מאסטרינג עבור הוידאו והאודיאו, והחלפת קטעי האנטרפרייז באנימצית CGI – שנחשבים לסטאנדרטיים בתיקונים מסוג זה – שינויים ספציפיים שנעשו בפרק כוללים גם את השינויים הבאים:
שוט שאפתני בתחילת "The Cage" שילב מודל של האנטרפרייז עם צילום של הצוות על גשר הפיקוד. שילוב זה נעשה מחדש, עם מעבר בצורה חלקה מגשר וצוות שנעשו ב-CGI ללייב אקשן.
הצמחייה שבתחנת חלל 11 עודכנה עם CGI, והוענק לה מראה יותר ריאליסטי.
הרקע של תחנת חלל 1 עוצב מחדש, ואלמנטים של CGI שולבו בתוכו, על מנת להעניק לו יותר עומק וריאליזם, ובכלל זה – שיפור מראו של כוכב שנראה השמיים. בסצנה שמתרחשת בשעות הלילה, ניתן להבחין באורותיו של כלי רכב מעופף חולפים, מדי פעם.
שמה של מעבורת החלל של תחנת חלל 11 שונה מ-"STARBASE 11" ל-"Picasso".
כעת נראים דרך אשנבי הראייה שבמעבורת החלל ושבתוך חדר מגוריו של פייק שדות של כוכבים זזים, במקום כוכבים סטאטיים.
טאלוס IV עבר מתיחת פנים גם כן.
היעלמותם של הניצולים התקועים מבצעת עם "אפקט דומינו", בדיוק כמו השינוי שעובר על וינה, כמה שניות קודם לכן, בגרסה המקורית של הפרק.
לסצנת הפיקניק המשותפת לפייק ולוינה בחלק II ניתן רקע תלת-ממדי חדש, המראה את קו הרקיע של העיר מוהאבי.
אפקט שיגור של הדמויות בחלק II שונה לאפקט דהייה מושהה.
שופרה הבהירות של המבצר בציור הדהוי של ריגל בחלק II, וחלק מהסלעים בחזית השתנה.
שימוש בצילומים ישנים

הפרק המקורי, "The Cage", מסתיים כשהטאלוסיאנים מייצרים אשליה של קפטן פייק על מנת לשמור על וינה מאושרת, בעוד קפטן פייק האמיתי יוצא לדרך ועוזב את טאלוס IV על סיפון האנטרפרייז. כאשר חומר מצולם זה נערך אל תוך "The Menagerie", נעשה שימוש באותו השוט על מנת להראות כיצד פייק חוזר אל טאלוס IV, וכי הטאלוסיאנים השתמשו ביכולותיהם על מנת לייצר את האשליה כי פייק הוא צעיר ובריא שוב.
"The Menagerie" אינו מגלה מה באמת קרה לדמותה של וינה, לאחר שפייק השאיר אותה בסוף האירועים שהתרחשותם מתוארת בפרק "The Cage". שוטים קצרים, ששימשו במקור לסצנה האחרונה שעל פני השטח של כוכב הלכת, שזורות יחד. לאחר שהשומרת מבטיחה להיענות לבקשתו של פייק לשקם את אשליתה של וינה, כי היא צעירה, בריאה ויפה, המצלמה חותכת לשוט מוקדם שכבר נעשה בו שימוש, בו וינה יפה, שהוצג רגע לפני שנחשפו פניה המעוותות האמיתיות. אז נראה פייק, בשוט ממוחזר, כשהוא מביט בתמיהה בהפיכתה של וינה. לאחר מכן נראה שוט של השומרת מחייכת, מטה את ראשה בזווית – שוט מתוך "The Cage" אשר נעשה בו שימוש נוסף על רקע מילותיה של השומרת: "לה (לוינה) יש את האשליה...". עוד שוט מופיע לאחר שוט זה, אשר במקור הוצג רגע לאחר מילותיה האחרונות של השומרת בפרק "The Cage", ואז אנחנו רואים את השוט האחרון של וינה, ביופייה המתעתע.
השוט האחרון של וינה עם יופייה המדומה מוחזר אליה, לפני שפייק משוגר בחזרה אל האנטרפרייז, אשר מוצג כראייה בסצנת בית-המשפט, לא הופיע כלל בפרק "The Cage", ובמקום זאת נעשה שימוש בקטע קצר של חומר גלם, אשר היה הטייק הראשון של השוט של וינה. צופים יכולים להבחין כי למשך כשבריר שנייה, השחקנית סוזן אוליבר מביטה ישירות אל תוך המצלמה. כיוון המבט של אוליבר, כמו גם הרעידות בתנועת המצלמה, משמעותם – שוט זה לא נמצא מתאים לשימוש ב-"The Cage", אבל משום ש-"The Menagerie" יצר סיום ערוך, השוט היחיד של וינה שטרם נעשה בו שימוש, ואשר היה זמין, היה זה שהוצג בסופו של דבר.
תגובות

זאק הנדלן, מבקר במגזין בידור, העניק לפרק דירוג 'B-", וציין כי "כל הדבר נמשך יותר משעתיים, ועם סיפור מסגרת מהקאסט הרגיל, בעודו דרמטי, עדיין לא כל כך מסגור מתחבר". הנדלן התייחס למספר היבטים זכורים של הפרק, כגון היקף הפציעות של פייק והעמימות סביב גורלו הסופי.
הפצה קולנועית

ב-13 וב-15 בנובמבר 2007, גרסה דיגיטלית המחודשת של "The Menagerie", בחדות גבוהה ועם צליל היקפי קולנועי, הופצה באופן מיוחד להקרנה בבתי קולנוע בשני לילות בלבד. ההקרנה כללה הודעה מג'ין "רוד" רודנברי ג'וניור (בנו של ג'ין רודנברי המנוח), סרט תיעודי באורך של כ-20 דקות של "מאחורי הקלעים" על תהליך השיקום, וטריילר לעונה השנייה של הסדרה המחודשת.. הצגה זו הוצגה גם בבריטניה, במשך לילה אחד בלבד, בחלק מאולמות הקולנוע של רשת "Odeon", ב-13 בנובמבר 2007
אזכורים תרבותיים

בעונה 4 של "פיוצ'רמה", בפרק "Where No Fan Has Gone Before", פריי ואנשי צוות האחרים שעל סיפון ה-Planet Express נחקרים במהלך משפט צבאי, בזמן שהם יושבים בכיסא גלגלים הדומה לזה של פייק. בהמשך הפרק משתתפים שחקנים מ"מסע בין כוכבים". כמו כן, בפרק "A Clone of My Own" מעונה 2, הקפטן הקודם של ה-Planet Express מופיע בכיסא גלגלים ובמצב דומה לזה של פייק. שמו, קפטן מאסקי, הוא גם התייחסות לפייק ("פייק" ו"מאסקי" הם שמות מינים של דגים).
בפרק "4th Grade", עונה 4 של "סאות' פארק", שתי דמויות מתווכחות כמה פרקים היו לסדרה המקורית של מסע בין כוכבים. ספירת "The Menagerie" כפרק אחד או כשני פרקים מהווה נקודת המחלוקת ביניהם, והם ממשיכים להתווכח אם היו 72 או 73 פרקים (למעשה – שניהם טועים – ל"מסע בין כוכבים: הסדרה המקורית" היו 79 פרקים בסך הכל). בפרק מאוחר יותר, "Pre-School" מעונה 8, הילדים נזכרים בעבר, בעקבות הודעה על חבר לספסל הלימודים שעומד להשתחרר מהכלא. באירועים שהובילו למאסרו של החבר מעורבת הגננת, שכמעט נשרפת למוות. עכשיו, היא נוסעת בכיסא גלגלים הדומה מאוד לזה המשמש את כריסטופר פייק.
פרק "Losing Time" של "פארסקייפ" פארסקייפ "לאבד זמן" כולל רובוט לאבחון ולתיקון, אשר מתקשר עם ג'ון קריצ'טון על ידי מצמוץ. לפיכך, ג'ון מכנה את הרובוט הקטן בשם "פייק".
על פי הביוגרפיה של סטיב ג'ובס, אשר נכתבה על ידי וולטר איזקסון, מהנדס אפל באד טריבל טבע את המונח "שדה עיוות המציאות", על ידי ביצוע התייחסות לפרק זה של "מסע בין כוכבים". שדה עיוות המציאות – התייחסות ליכולתו של סטיב ג'ובס לכופף את המציאות עבור קהלים, כך שיתאים למטרותיו – יהפוך למטבע לשון במאות נאומים שנשא ג'ובס, לרבות נאומיו המרכזיים המפורסמים להחדרת מוצרי אפל חדשים.
ראו גם

מציאות וירטואלית
ביאורים

↑  זוהי הפעם הראשונה בסדרה בה מופיע קצין שדרגתו גבוהה יותר מדרגת קפטן.
↑  קטעי הווידאו המוצגים הם למעשה מפרק הפיילוט הראשון של "מסע בין כוכבים: הסדרה המקורית", "The Cage".
הערות שוליים

↑  Bob Furmanek, The Cage (1966) (post), at Classic Horror Film Board, April 21, 2008.
↑  Handlen, Zack (20 בפברואר 2009). "The Menagerie". The A.V. Club. נבדק ב-5 בספטמבר 2009. {{cite news}}:  (עזרה)
↑  "Star Trek: The Menagerie ENCORE". FathomEvents.com. 2007-11-15. אורכב מ-המקור ב-2008-12-27. נבדק ב-2012-11-30.
↑  STARTREK.COM : Article(הקישור אינו פעיל)
↑  Star Trek(הקישור אינו פעיל)
| מסע בין כוכבים: הסדרה המקורית |
| --- | --- | --- |
| יוצר הסדרה | ג'ין רודנברי |  |
| שחקנים ראשיים | ויליאם שאטנר • לנרד נימוי • דפורסט קלי • ג'יימס דוהאן • ג'ורג' טאקיי • נישל ניקולס • וולטר קניג • מייג'ל בארט |  |
| דמויות ראשיות | ג'יימס טיבריוס קירק • ספוק • ליאונרד מק'קוי • מונטגומרי סקוט • היקארו סולו • ניוטה אוהורה • פאבל צ'כוב |  |
| דמויות משנה | הארי מאד • סאביק • סארק • חאן נוניאן סינג • כריסטופר פייק • כריסטין צ'אפל • זפרם קוקרן • קיילאס • ג'ניס ראנד • רוברט אפריל |  |
| גזעי חייזרים | אוריונים • אנדוריאנים • גורן • וולקנים • קלינגונים • רומולאנים |  |
| מושגים | אנטרפרייז • ג'נסיס • חולצה אדומה • טרנספורטר • יקום המראה • משכפל • פדרציית הכוכבים המאוחדת • הצו העליון • צי הכוכבים • קוביאשי מארו • רביע גלקטי |  |
| ציטוטים | ‏"Where no man has gone before"‏ • "אני רופא, לא..." •  "שגר אותי למעלה, סקוטי" |  |
| סרטי הקולנוע | מסע בין כוכבים • זעמו של חאן • החיפוש אחר ספוק • השיבה הביתה • הגבול האחרון • הארץ הלא נודעת |  |
| פרקים בולטים | The Menagerie • The City on the Edge of Forever • Spectre of the Gun |  |
| ראו גם | זיכיון מסע בין כוכבים • מסע בין כוכבים: סדרת האנימציה |  |
קפטן צי כריסטופר פייק, המשותק בכסא גלגלים; מתוך הפרק "The Menagerie" של "מסע בין כוכבים: הסדרה המקורית", 1966.
ספוק מציג ראיות לשופטיו, במהלך משפטו הצבאי; קטעי הווידאו לקוחים, למעשה, מ-"The Cage", הפיילוט הראשון של "מסע בין כוכבים: הסדרה המקורית", 1964.
פארודיה על הפרק "The Menagerie"; מתוך הפרק "Where No Fan Has Gone Before", עונה 4 של הסדרה "פיוצ'רמה", 2002.
פארודיה על הפרק "The Menagerie"; מתוך הפרק "Pre-School", עונה 8 של הסדרה "סאות'פארק", 2004.
אלי כהן (פוליטיקאי, 1972)

שר החוץ כהן ומזכיר המדינה האמריקני בלינקן בהצהרה לתקשורת בעת ביקורו של בלינקן בישראל, ינואר 2023
אלי (אליהו) כהן (נולד ב-3 באוקטובר 1972, כ"ה בתשרי ה'תשל"ג) הוא פוליטיקאי ישראלי המשמש כשר האנרגיה והתשתיות מטעם מפלגת "הליכוד" וחבר בקבינט המדיני ביטחוני. שימש כשר החוץ, שר הכלכלה והתעשייה, שר המודיעין וכיושב ראש ועדת הרפורמות. הוא רואה חשבון במקצועו, וכיהן בתפקידים בכירים במגזר העסקי.
ביוגרפיה

אלי כהן נולד וגדל בחולון. את שירותו הצבאי עשה בחיל האוויר והשתחרר בדרגת רס"ן. בתקופת שירותו למד וסיים תואר ראשון בחשבונאות באוניברסיטת תל אביב, תואר ראשון נוסף בהצטיינות בניהול וכלכלה באוניברסיטה הפתוחה ותואר שני במנהל עסקים, במגמת מימון וחשבונאות, באוניברסיטת תל אביב. מאוחר יותר שימש מרצה באוניברסיטת תל אביב בתחומי הניהול, המימון והחשבונאות.
בשנת 2000, לאחר שחרורו מצה"ל, החל לעבוד כרואה חשבון בחברת BDO זיו האפט, כראש התחום הכלכלי במחלקה המקצועית. בשנת 2003 הצטרף לחברת דירוג האשראי "S&P מעלות".
בשנת 2007 מונה לסמנכ"ל בחברת הכשרת הישוב ולאחר מכן מונה למשנה למנכ״ל. במסגרת תפקידו היה אחראי על ההתנהלות השוטפת של החברות בקבוצה וכיהן כדירקטור בכל החברות בקבוצה.
ביוגרפיה > פעילות פוליטית

את פעילותו הפוליטית החל בסניף הליכוד בחולון. בשנת 2015, לקראת הבחירות לכנסת העשרים, שובץ במקום השמיני ברשימת כולנו ונבחר מטעמה לכנסת העשרים. בחודש יולי 2015 מונה לעמוד בראש ועדת הרפורמות העוסקת בחוקים ייעודיים המועברים אליה מוועדת הכנסת. הוועדה כונתה "ועדת הרפורמות". בוועדה קידם כהן את הקמת רשות שוק הון עצמאית ואת הרשות להתחדשות עירונית. בנוסף, עברה בוועדה הרפורמה בשוק הבנקאות לפתיחת שוק הבנקאות לתחרות.
כהן נבחר לאחד מ-100 המשפיעים על הכלכלה הישראלית בדירוג השנתי של מגזין TheMarker. ובשנים 2016, 2018 ו-2019 נבחר לאחד מ-100 המשפיעים על הכלכלה הישראלית בדירוג השנתי של העיתון "מעריב".
ב-2018 הוצב במקום ה-76 ברשימת 1000 המשפיעים השנתית של TheMarker.
ביוגרפיה > פעילות פוליטית > שר הכלכלה והתעשייה

ב-23 בינואר 2017 מונה לשר הכלכלה והתעשייה.
כהן קידם חתימה של שורת הסכמי סחר חופשיים עם איי פארו, איי הבתולה, מלטה, נאורו, אוקראינה, פנמה, ליכטנשטיין, קנדה ושווייץ.
בחודש פברואר 2018 אושר בכנסת שינוי בחוק התקנים אותה הוביל כהן, ועל פיה התקנים הרשמיים יאומצו כלשונם על בסיס התקינה הבינלאומית ללא התאמות ייחודיות לישראל. במאי 2019 חתם כהן על צו שמקל על יבוא אישי של תוספי מזון, מוצרי טיפוח וקוסמטיקה, חלפים לרכב ומוצרי תעבורה.
בבחירות לכנסת העשרים ואחת, הוצב כהן במקום השני ברשימת "כולנו" ונבחר לכנסת. לקראת הבחירות לכנסת העשרים ושתיים התאחדה מפלגת "כולנו" עם "הליכוד". כהן הוצב במקום ה-15 ברשימת הליכוד ונבחר לכנסת. בבחירות לכנסת העשרים ושלוש הוצב במקום ה-14 ברשימת הליכוד ובבחירות לכנסת העשרים וארבע הוצב במקום ה-12 ברשימת הליכוד ונבחר לכנסת.
ב-13 במאי 2019 מונה כהן לחבר בקבינט המדיני-ביטחוני.
ביוגרפיה > פעילות פוליטית > שר המודיעין

ב-17 במאי 2020, במסגרת ממשלת ישראל השלושים וחמש, מונה כהן לשר המודיעין. במסגרת תפקידו פעל, בין השאר, לחיזוק היחסים עם מדינות אפריקה, ובחודש ינואר 2021 ערך ביקור רשמי בסודאן, ביקור ראשון של שר ישראל במדינה זו. יחד עם משלחת שכללה בכירים במשרד המודיעין ובמל"ל, הוא נפגש עם נשיא סודאן עבד אל-פתאח אל-בורהאן, עם שר ההגנה של סודאן יאסין איברהים, ובכירים נוספים. בנוסף, במשרד המודיעין הוקמו חממות טכנולוגיות בפריפריה.
ביוגרפיה > פעילות פוליטית > בכנסת ה-24

בכנסת ה-24 כיהן כחבר הכנסת בסיעת הליכוד, שהייתה באופוזיציה. ב-10 באוגוסט 2022 הגיע בפריימריז של הליכוד למקום השני, ושובץ במקום השלישי ברשימה לכנסת.
ביוגרפיה > פעילות פוליטית > שר החוץ

בהשבעת ממשלת ישראל השלושים ושבע מונה כהן לשר החוץ. סוכם כי הוא יכהן בתפקיד במשך שנה עד דצמבר 2023, אז יתחלף בתפקידים עם שר האנרגיה והתשתיות ישראל כ"ץ לשנתיים, ובדצמבר 2025 הם יתחלפו שוב.
באחד בפברואר 2023 ביקר כהן בסודאן ונפגש עם שליט סודאן, עבד אל-פתאח אל-בורהאן ושר החוץ עלי א-סאדיק (אנ'), בביקור הפומבי הראשון של שר חוץ ישראלי עם שליט סודן. בהמשך השנה הוא ביקר גם בקייב ונפגש עם הנשיא זלנסקי, ביקור ראשון של שר ישראלי מאז פרוץ המלחמה, ונפגש בהודו עם ראש הממשלה מודי, ביקור ראשון של שר ישראלי בהודו מזה 19 שנה.
בסוף פברואר 2023, הודיע השר כהן על סיכום בין משרד החוץ לסולטנות עומאן על פתיחת שמי עומאן לטיסות היוצאות מישראל ונכנסות אליה, כולל של חברות ישראליות. בעקבות המהלך, שקיצר את זמן הטיסות מישראל למזרח, הודיעו חברות התעופה הישראליות על פתיחת קווי תעופה חדשים.
בחודש מרץ 2023 חתם השר כהן יחד עם השגריר האמירתי בישראל מוחמד מחמוד אל-חאג'ה על הסכם סחר חופשי בין ישראל לאיחוד האמירויות הערביות. על פי ההסכם, יורדו או יתבטלו המכסים מכ-96% מהמוצרים ותתאפשר גישה לחברות ישראליות למכרזים ממשלתיים באמירויות.
באפריל 2023 חנך השר כהן את שגרירות הקבע של ישראל באשגבאט בירת טורקמניסטן. היה זה ביקור ראשון של שר חוץ ישראלי בטורקמניסטן מזה 29 שנה, במהלכו הצהיר נשיא טורקמניסטן, סרדאר ברדימוחמדוב כי הוא שוקל להקים שגרירות טורקמנית בישראל.
באוגוסט 2023 נפגש כהן עם שרת החוץ של לוב, נג'לא אל-מנגוש. הפגישה התקיימה ברומא שבאיטליה, והיא הפגישה הראשונה בין שרי החוץ של שתי המדינות. פרסום דבר הפגישה עורר ביקורת על תפקודו של כהן בישראל, ותגובות נזעמות בלוב, ובסופו של דבר להדחתה של השרה.
בדצמבר 2023 במהלך מלחמת חרבות ברזל שלל את אשרת הכניסה של המתאמת ההומניטרית של האו"ם, לין הייסטינגס בעקבות התנהלותה המוטה נגד ישראל. הייסטינגס לא גינתה את הטבח ב-7 באוקטובר, ואף קראה לפלסטינים לסרב להנחיות צה"ל.
בינואר 2024 אושרה באופן סופי הצעת החוק שיזם כהן, לחיוב דיפלומטים ישראלים להצהיר לפני יציאתם לשליחות בחו״ל, כי הם מתחייבים לשמור אמונים למדינת ישראל כמדינה יהודית ודמוקרטית.
באוגוסט 2024, פשטו חוקרי להב 433 ומשטרת ישראל על משרד החוץ במסגרת חקירה פלילית שנפתחה באישור היועצת המשפטית לממשלה והפרקליטות בחשד שהונפקו דרכונים דיפלומטיים למי שלא זכאי להם. הבדיקה התמקדה במתן דרכונים דיפלומטיים לראשי רשויות ולבנו של ראש הממשלה יאיר נתניהו. השר כהן השיב כי ראשי הרשויות מחזיקים בתפקידים של קשרים בינלאומיים, ושדרכונים דיפלומטיים ניתנו בעבר לראשי רשויות. לגבי הדרכון הדיפלומטי ליאיר נתניהו נמסר שהוא ניתן מטעמי אבטחה וש-3 בקשות קודמות בנושא אושרו בעבר.
ביוגרפיה > פעילות פוליטית > שר האנרגיה

ב-31 בדצמבר 2023 הממשלה אישרה את מימוש הסכם הרוטציה בין כהן וישראל כ"ץ. על פי ההסכמים שנכתבו עם הקמת הממשלה, כ"ץ מונה לשר החוץ במקומו של כהן, והאחרון עבר לשמש בתפקיד שר האנרגיה והתשתיות. לאחר מכן יחזור כהן לכהן שנה נוספת כשר החוץ וכ"ץ יחזור למשרד האנרגיה והתשתיות. ב-1 בינואר 2024 החל לכהן כשר האנרגיה.
כשר האנרגיה השיק אלי כהן את הרפורמה במשק החשמל, שתאפשר לכל מי שירצה להתחבר לספק פרטי במקום חברת החשמל. הרפורמה שיצאה לדרך בחודש יולי 2024, פתחה את השוק לתחרות והביאה להורדת מחירים של 5% עד 20%.
בינואר 2024 הודיע השר כהן על החלטתו להפסיק את ייצור החשמל בתחנת הכוח רידינג בתל אביב. שטח התחנה ישמש את משק החשמל לטובת צרכים ירוקים וחדשניים, שיכללו אגירה וכבל הולכת חשמל תת-ימי. חלק נוסף של התחנה יפונה וישמש למטרות אזרחיות ולהרחבת שטח החוף.
בחודש פברואר אישר השר כהן תוכנית השקעות בתחומי האנרגיה בהיקף של 40 מיליארד שקל.
בחודש יוני הודיעה רשות המים על רצונה להעלות את תעריף המים ב-8%, אך לאחר התערבות השר, נבלמה העלייה במחיר כך שתעמוד על 1.6% בלבד. בחודש אוגוסט הוביל השר כהן אישור תקנות חדשות, לפיהן כל בניין חדש שאינו למגורים וכל בית מגורים צמוד קרקע חדש, יחויבו בהתקנת מערכות סולאריות לייצור אנרגיה מתחדשת. בהמשך החודש אושרה בקריאה שנייה ושלישית רפורמה להקלה בייבוא מוצרי החשמל בישראל, כך שמוצרים המשווקים באירופה יוכלו להיות מיובאים לישראל ללא בירוקרטיה.
כהן נשוי לענת, מורה בבית ספר יסודי. השניים הורים לבן ושלוש בנות ומתגוררים בחולון.
הכוחות המזוינים של הולנד

| --- | --- |

 מדינה:  ממלכת ארצות השפלה ממלכת ארצות השפלה
 תקופת הפעילות:  1814–הווה (כ־211 שנים) 
 זרועות בצבא:   הצבא ההולנדי המלכותי   חיל האוויר ההולנדי המלכותי   הצי ההולנדי המלכותי   המשטרה הצבאית המלכותית
 מנהיגות
 המפקד העליון:   ממשלת הולנד
 שר ההגנה:   רובן ברקלמנס
 ראש המטה:   ראש ההגנה
 כוח אדם
 גיל הגיוס:  17
 זמינות לשירות צבאי מכלל האוכלוסייה:  7,728,129
 מתאימים לשירות צבאי מכלל האוכלוסייה:  6,324,217
 גודל מחזור שנתי המגיע לגיל הגיוס:  201,845
 כוחות פעילים:  47,660
 כוחות מילואים:  32,200
 תקציב
 תקציב שנתי:  8 מיליארד אירו (2012)
 אחוזי תמ"ג:  1.34% (2012)
 מלחמות שהשתתף בהן
 מלחמת האזרחים בסוריה  מלחמת עיראק  מבצע מגן האוקיינוס  מלחמת אפגניסטן  Sudanese conflict in South Kordofan and Blue Nile  מלחמת העולם השנייה 
 
 www.defensie.nl
 
חיילים הולנדים בסנט מארטן
הכוחות המזוינים של הולנד מורכבים מהצבא, חיל הים וחיל האוויר:
צבא הולנד המלכותי (Koninklijke Landmacht)
הצי ההולנדי המלכותי (Koninklijke Marine) וחיל הנחתים (Korps Mariniers)
חיל האוויר ההולנדי המלכותי (Koninklijke Luchtmacht)
המשטרה הצבאית המלכותית (Koninklijke Marechaussee)
בנוסף בתוך ממלכת ארצות השפלה ישנם כוחות סדירים קטנים באיים ארובה וקוראסאו. אלה פועלים תחת חסות חיל הים וחיל הנחתים ההולנדים.
רונדל של חיל האוויר ההולנדי
הדרגות הצבאיות בהולנד דומות לדרגות הבריטיות והאמריקאיות.
תוקף על פי חוק ומטרה

הכוחות ההולנדים פועלים מתוקף הכרזה בחוקה של הולנד. סעיף 97 בחוקה קובע כי הכוחות המזוינים קיימים במטרה:
להגן על ממלכת ארצות השפלה והאינטרסים שלה בעולם
ולהגן ולקדם את שלטון החוק הבינלאומי
הדבר אומר שהתפקיד והאחריות של הצבא ההולנדי בשמירה על יציבות עולמית ושמירה על השלום נקבע בחוקה.
אותו סעיף קובע גם שהפיקוד העליון על צבא הולנד נמצא בידי ממשלת הולנד. זה היה המצב מאז החוקה שונתה ב-1983, לפני כן, המפקד העליון היה מלך הולנד.
בנוסף, השינוי המשמעותי השני ביחסי הצבא התרחש ב-2003. לפני כן, היה נהוג בהולנד גיוס חובה. במטרה להתקדם עם רוח הזמן ולשפר את מקצועיות הצבא, מקטע זה בוטל בחוקה.
כוח אדם

הצבא הוא צבא מקצועי באופן מלא. גיוס החובה הושעה בהולנד ב-1996, למעט בארובה וקוראסאו. כל התפקידים בצבא, למעט שירות בצוללת וחיל הנחתים, פתוחים בפני נשים.
חיל הנחתים אינו פתוח לנשים בגלל הדרישות הפיזיות הקיצוניות להכשרה הראשונית. משרד ההגנה ההולנדי מעסיק כמעט 70,000 אנשים, אזרחים ואנשי צבא.
הצבא ההולנדי מהוות חלק מנאט"ו ועל כן תואם את המבנה של צבא נאט"ו. כל אנשי הצבא, קצינים ומגיוסים, חייבים לעבור טקס השבעה צבאי. שבועה זו קיימת מתוקף תקנות הצבא.
התאגדות

בשונה מרוב הארגונים הצבאיים בעולם, בצבא הולנד מותר להקים ולהצטרף לאיגודים.
ישנם 4 איגודים:
הפדרציה הכללית לאנשי צבא (Algemene Federatie van Militair Personeel), האיגוד הוכר על ידי ממשלת הולנד ב-1966.
ארגון הנוצרים כללי לאנשי צבא (Algemeen Christelijke Organisatie van Militairen)
עמותת קצינים ואזרחים עובדי צבא (Gezamenlijke Officieren Verenigingen en Middelbaar en Hoger Burgerpersoneel bij Defensie), הוכרה על ידי ממשלת הולנד ב-2004.
האיגוד לאנשי הגנה (Vakbond voor Defensiepersoneel).
כל הארגונים מייצגים משרתים פעילים וכאלה שפרשו ו/או אזרחים עובדי צבא.
מערכות

מאז שנות ה-90, הצבא ההולנדי היה מעורב ב-4 מערכות צבאיות משמעותיות:
מלחמת בוסניה
מלחמת קוסובו
הכוח הרב לאומי לעיראק
כוח הסיוע הביטחוני הבינלאומי באפגניסטן
הערות שוליים

↑  "Suspended" in this case means that no conscripts are called up in The Netherlands; the legal mechanism for the draft is still in place.
| נאט"ו ארגון האמנה הצפון-אטלנטית (NATO) |
| --- | --- | --- |
| הכוחות המזוינים של המדינות החברות | איטליה • איסלנד • אלבניה • אסטוניה • ארצות הברית • בולגריה • בלגיה • גרמניה • דנמרק • הולנד • הונגריה • הממלכה המאוחדת • טורקיה • יוון • לוקסמבורג • לטביה • ליטא • מונטנגרו • מקדוניה הצפונית • נורווגיה • סלובניה • סלובקיה • ספרד • פולין • פורטוגל • פינלנד • צ'כיה • צרפת • קנדה • קרואטיה • רומניה |  |
| פעולות צבאיות עיקריות | מלחמת המפרץ • מבצע משמר משותף • מבצע כוח מאוחד • מלחמת אפגניסטן • מלחמת עיראק • מבצע מגן האוקיינוס • התקיפה הצבאית הבין-לאומית בלוב • מבצע המאמץ הפעיל • מבצע שומר הים |  |
הכוחות המזוינים של אריתריאה

כוחות ההגנה של אריתריאה (EDF) הם הכוחות המזוינים של אריתריאה המורכבים מ-3 זרועות: צבא אריתריאה (אנ'), חיל האוויר של אריתריאה (אנ') והצי האריתראי (אנ'). הצבא מהווה את הזרוע הגדולה ביותר, ואחריו חיל האוויר וחיל הים. המפקד העליון של ה-EDF הוא נשיא אריתריאה.
היסטוריה > טרום עצמאות

ההיסטוריה הצבאית באריתריאה משתרעת אלפי שנים אחורה, מימי קדם ועד הזמנים המודרניים, החברה האריתראית עסקה הן במלחמה והן בשלום. בתוקפת ממלכת מדרי בחרי, הצבא נלחם בקרבות רבים נגד כוחות הפלישה של החבשים מדרום והטורקים העות'מאנים בים האדום.
במהלך המאה ה-16 שימש נמל מאסאווה את העות'מאנים כדי להגן על נתיבי הים מפני שיבושים, בעוד שבתקופה מאוחרת יותר הוא שימש את האיטלקים במהלך הכיבוש הקולוניאלי שלהם. ממלכת מדרי בחרי נפלה והמושבה של אריתריאה נוסדה על ידי האיטלקים ב-1890, זמן קצר לאחר פתיחת תעלת סואץ. כאשר כוחות איטלקים כבשו את אתיופיה ב-1936, חיילים ילידי אריתריאה (הידועים בשם אסקרי) תמכו בכוח הפולש. עם זאת ב-1941 התמונה השתנתה בעזרת חיילים בריטים ואתיופיים. גדודי החי"ר האריתריאים וגדודי הפרשים של הקורפוס הקולוניאלי המלכותי פעלו באופן נרחב בשטחים הקולוניאליים השונים של איטליה בין השנים 1888–1942.
במהלך המלחמה למען עצמאותה של אריתריאה תנועות המורדים (ה-ELF וה-EPLF) השתמשו במתנדבים.
היסטוריה > עצמאות (1991 ואילך)

במהלך שני העשורים הראשונים לעצמאות, ל-EDF הייתה הסמכות לעכב ולעצור אזרחים, השימוש בסכמות זו היה כדי לסייע למשטרה. ה-EDF ביחד עם המשטרה, חברי ה-EPLF ופקידי ממשל, ביצעו עינויים נרחבים של אריתראים.
היסטוריה > עצמאות (1991 ואילך) > מלחמת תיגראי

במהלך מלחמת תיגראי, התרחשו בנובמבר 2020 הוצאות להורג ללא משפט של מאות אזרחים בטבח באקסום, כאשר האחריות העיקרית לכך יוחסה ל-EDF וזאת על פי חקירות של אמנסטי אינטרנשיונל ו-Human Rights Watch. לאחר פרסום הדוח בפברואר 2021 הצהיר שר ההסברה האריתראי כי "מסע ההשמצה המטורף נגד אריתריאה [היה] שוב במגמת עלייה".
ב-12 בנובמבר 2021, משרד האוצר האמריקני הוסיף את ה-EDF לרשימת המשרד לבקרה על נכסים זרים בשל היותו "ישות ממשלתית שעסקה או שחבריה עסקו בפעילויות שתרמו למשבר בצפון אתיופיה או מנעו הפסקת אש או תהליך שלום כדי לפתור משבר כזה".
כוח אדם

כוחות ההגנה של אריתריאה קטנים במידה ניכרת בהשוואה לכוחות ההגנה הגדולים ביותר באפריקה כמו אלה של מצרים, אלג'יריה ומרוקו. גודלה של אוכלוסיית אריתריאה קטן, במיוחד בהשוואה לשכנותיה. בזמן שלום צבא אריתריאה מונה כ-45,000 אנשים עם כוח מילואים של כ-250,000.
כוח אדם > שירות לאומי

כל גבר ואישה בעלי המתאימים לשירות נדרשים לשרת לכאורה במשך 18 חודשים. הם מקבלים שישה חודשי הכשרה צבאית והיתרה מושקעת בעבודה על פרויקטים לאומיים של שיקום. הדבר מוגדר הן בחוקת אריתריאה והן בהכרזה 82 שהוציאה האספה הלאומית ב-1995. עם זאת, תקופת הגיוס עשויה להתארך בתקופות משבר לאומי ותקופת השירות הלאומי הטיפוסית ארוכה במידה ניכרת מהמינימום. תוכנית זו נועדה לכאורה לפצות על המחסור בהון של אריתריאה ולהפחית את התלות בסיוע חוץ, תוך חיבור של חברה מגוונת מבחינה אתנית, חצי נוצרית וחצי מוסלמית, המייצגת תשע קבוצות אתניות.
מתגייסים אריתראים משמשים גם בתפקידים שאינם צבאיים. חיילים משמשים לעיתים קרובות ככוח אדם משלים בשדות החקלאיים של המדינה כקוטפים יבולים, אם כי חלק ניכר מהמזון שנקטף משמש להאכלת הצבא ולא את האוכלוסייה הכללית.